題楊氏清福亭
作者：馮時行
朝代：宋

paragraphs: 幾年瀕江種松竹，鬰鬰葱葱蔽江曲。
猶有楊侯舊子孫，更結高亭貯寒綠。
東家殺賊印鑄金，西家言事腰胯玉。
一樽徑醉我不知，不待招呼風月足。
有客胸中抱經濟，才高正患功名促。
閒爲清福非吾事，乞與此亭作佳目。
主人再拜不敢讓，願作閒人老林麓。
江平酒熟夜收釣，鴨肥稻香朝坦腹。
此時寄語惡長官，勿遣追胥駭僮僕。